Μπράουνι με καραμελίτσες βουτύρου
Ένας σοκολατένιος δυναμίτης.
180 γρ. βούτυρο, 260 γρ. κουβερτούρα, σπασμένη σε μικρά κομμάτια, 1 κούπα ζάχαρη, 4 αυγά, 2 βανίλιες, 1½ κούπα αλεύρι για όλες τις χρήσεις, κοσκινισμένο + λίγο έξτρα για τις καραμέλες, ⅓ κούπας κακάο, κοσκινισμένο, 100 γρ. καραμέλες βουτύρου γάλακτος (τις μαλακές, που πωλούνται τυλιγμένες σε χρυσόχαρτο)
Για να φτιάξουμε μπράουνι με καραμελίτσες βουτύρου, αρχικά βάζουμε τη σοκολάτα με το βούτυρο σε ένα μεταλλικό μπολ και τα λιώνουμε σε μπεν μαρί, ανακατεύοντας μέχρι να λιώσουν. Μπορούμε επίσης να τα λιώσουμε στα μικροκύματα, σε μεσαία ένταση, για 30 δευτερόλεπτα. Έπειτα τα ανακατεύουμε και, αν δεν έχουν λιώσει, τα βάζουμε ξανά στον φούρνο για λίγο ακόμα.Βγάζουμε το μπολ από το μπεν μαρί ή από τον φούρνο μικροκυμάτων και προσθέτουμε τη ζάχαρη, ανακατεύοντας καλά για 2-3 λεπτά.Ρίχνουμε στο μείγμα τα αυγά ένα ένα και τις βανίλιες, συνεχίζοντας το ανακάτεμα.Προσθέτουμε το αλεύρι και το κακάο και ανακατεύουμε λίγο, ίσα ίσα να ενωθούν με το μείγμα της σοκολάτας.Μεταφέρουμε το μείγμα σε αντικολλητικό ταψάκι ή σε ταψί επενδεδυμένο με βουτυρωμένη λαδόκολλα.Κόβουμε τις καραμέλες στα τέσσερα.Στη συνέχεια, τις αλευρώνουμε για να μην καθίσουν στον πυθμένα του ταψιού και τις σκορπίζουμε εδώ κι εκεί πάνω από το μείγμα του μπράουνι. Τις πατάμε λίγο με ένα κουτάλι να βυθιστούν στο μείγμα.Ψήνουμε σε προθερμασμένο φούρνο στους 180° C, στον αέρα, για περίπου μισή ώρα. Το κέντρο του γλυκού δεν πρέπει να έχει ψηθεί εντελώς, αλλά να είναι ελαφρώς ζουμερό.Κόβουμε σε κομμάτια, αν θέλουμε πασπαλίζουμε με κοσκινισμένη ζάχαρη άχνη ή κακάο και σερβίρουμε, το μπράουνι με καραμελίτσες βουτύρου, αμέσως.
Αυγά,Κακάο,Σοκολάτα